Komission asetus (EY) N:o 2396/2001, annettu 7 päivänä joulukuuta 2001, purjojen kaupan pitämiseen sovellettavista vaatimuksista



Virallinen lehti nro L 325 , 08/12/2001 s. 0011 - 0014



Komission asetus (EY) N:o 2396/2001, annettu 7 päivänä joulukuuta 2001, purjojen kaupan pitämiseen sovellettavista vaatimuksista EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96(1), sellaisena kuin se on viimeksi muutettuna komission asetuksella (EY) N:o 911/2001(2), ja erityisesti sen 2 artiklan 2 kohdan, sekä katsoo seuraavaa: (1) Purjoja koskevat vaatimukset on vahvistettu asetuksen (EY) N:o 2200/96 liitteen I mukaisesti purjojen laatuvaatimuksista annetulla komission asetuksella (ETY) N:o 1076/89(3), sellaisena kuin se on muutettuna asetuksella (EY) N:o 888/97(4). (2) Maailmanmarkkinoiden avoimuuden vuoksi olisi otettava huomioon Yhdistyneiden Kansakuntien Euroopan talouskomission helposti pilaantuvien tuotteiden laatuvaatimusten asettamista ja laadun kehittämistä käsittelevän työryhmän purjoille suosittamat vaatimukset. On lisäksi suotavaa väljentää I luokan varhaispurjojen sallittuja poikkeamia. Asetus (ETY) N:o 1076/89 olisi sen vuoksi kumottava ja korvattava vaatimuksista annettavalla uudella asetuksella, jossa nämä asiat otetaan huomioon. (3) Näiden vaatimusten soveltamisella olisi voitava poistaa markkinoilta laadultaan epätyydyttävät tuotteet, ohjata tuotantoa kuluttajien vaatimuksia tyydyttäväksi sekä helpottaa kauppasuhteita tasapuolisen kilpailun pohjalta ja auttaa näin parantamaan tuotannon kannattavuutta. (4) Näitä vaatimuksia sovelletaan kaikissa kaupan pitämisen vaiheissa. Tuotteiden pitkät kuljetusmatkat, pitkähkö varastointiaika tai tuotteiden erilaiset käsittelyt saattavat aiheuttaa niissä biologisesta kehittymisestä tai pilaantumisalttiudesta aiheutuvaa laadun heikkenemistä. Tämä heikentyminen on syytä ottaa huomioon sovellettaessa vaatimuksia lähetysvaihetta seuraavissa kaupan pitämisen vaiheissa. (5) Tässä asetuksessa säädetyt toimenpiteet ovat tuoreiden hedelmien ja vihannesten hallintokomitean lausunnon mukaiset, ON ANTANUT TÄMÄN ASETUKSEN: 1 artikla CN-koodiin 0703 90 00 kuuluvien purjojen kaupan pitämisen vaatimukset ovat liitteessä. Nämä vaatimukset koskevat kaikkia kaupan pitämisen vaiheita asetuksessa (EY) N:o 2200/96 säädetyin edellytyksin. Lähetysvaihetta seuraavien vaiheiden aikana tuotteissa voi kuitenkin esiintyä vaatimusten vastaisesti vähäistä tuoreuden ja nestejännityksen vähenemistä sekä vähäistä tuotteen biologisesta kehitysasteesta ja pilaantumisherkkyydestä aiheutuvaa laadun heikentymistä. 2 artikla Kumotaan asetus (ETY) N:o 1076/89. 3 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan 1 päivästä maaliskuuta 2002. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä joulukuuta 2001. Komission puolesta Franz Fischler Komission jäsen (1) EYVL L 297, 21.11.1996, s. 1. (2) EYVL L 129, 11.5.2001, s. 3. (3) EYVL L 114, 27.4.1989, s. 14. (4) EYVL L 126, 17.5.1997, s. 11. LIITE PURJOJA KOSKEVAT VAATIMUKSET I TUOTTEEN MÄÄRITELMÄ Nämä vaatimukset koskevat lajin Allium porrum L. lajikkeiden purjoja, jotka on tarkoitettu myytäviksi kuluttajille tuoreina, lukuun ottamatta teolliseen jalostukseen tarkoitettuja purjoja. II LAATUA KOSKEVAT SÄÄNNÖKSET Vaatimusten tarkoituksena on määritellä kauppakunnostettujen ja pakattujen purjojen laatu. A Vähimmäisvaatimukset Kullekin luokalle annetut erityissäännökset ja sallitut poikkeamat huomioon ottaen purjojen on oltava kaikissa luokissa: - kokonaisia (tätä säännöstä ei kuitenkaan sovelleta juuriin eikä lehtien kärkiin, jotka voidaan leikata), - terveitä; tuotteita, joissa on mätää tai jotka ovat muuten pilaantuneet ravinnoksi kelpaamattomiksi, ei sallita, - puhtaita, lähes vailla näkyviä vieraita aineita; juurissa voi kuitenkin olla hiukan multaa, - tuoreennäköisiä ja vailla kuihtuneita tai nuutuneita lehtiä, - lähes vailla tuholaisia, - lähes vailla tuholaisten aiheuttamia vioittumia, - vailla näkyvää kukkavartta, - vailla epätavallista pintakosteutta eli riittävästi "kuivattuja" mahdollisen pesun jälkeen, - vailla vierasta hajua ja/tai makua. Kun lehdet on leikattu, leikkausjäljen on oltava tasainen. Purjojen kehitysasteen ja kunnon on oltava sellainen, että ne - kestävät kuljetuksen ja käsittelyn ja - saapuvat tyydyttävässä kunnossa määräpaikkaan. B Luokitus Purjot luokitellaan kahteen luokkaan seuraavasti: i) I luokka Tähän luokkaan luokiteltujen purjojen on oltava hyvälaatuisia. Niiden on oltava lajikkeelle tai kauppatyypille ominaisia. Värin tulee olla valkoisesta vihertävänvalkoiseen vähintään kolmasosalla koko pituudesta tai puolella verhotun osan pituudesta. Varhaispurjojen(1) valkoisesta vihertävänvalkoiseen olevan osan on kuitenkin oltava vähintään neljäsosa koko pituudesta tai kolmasosa verhotun osan pituudesta. Niissä voi olla seuraavanlaisia vähäisiä vikoja edellyttäen, että viat eivät vaikuta tuotteen ulkonäköön, laatuun, säilyvyyteen ja pakkauksen yleisvaikutelmaan: - vähäisiä pintavikoja, - vähäisiä ripsiäisten aiheuttamia vioittumia lehdissä, mutta ei muualla, - vähäisiä mullan jäännöksiä varren sisällä. ii) II luokka Tähän luokkaan kuuluvat purjot, joita ei voida luokitella luokkaan I, mutta jotka täyttävät edellä määritellyt vähimmäisvaatimukset. Värin tulee olla valkoisesta vihertävänvalkoiseen vähintään neljäsosalla koko pituudesta tai kolmasosalla verhotun osan pituudesta. Niissä voi olla seuraavanlaisia virheitä edellyttäen, että niiden laatuun, säilyvyyteen tai ulkoasuun liittyvät olennaiset ominaispiirteet säilyvät muuttumattomina: - pehmeä kukkavarsi, jos se on verhotun osan sisällä, - lieviä pintavaurioita, ripsiäisten aiheuttamia vioittumia ja lieviä ruostesienitahroja lehdillä, muttei muualla, - lieviä värivirheitä, - mullan jäännöksiä varren sisällä. III KOKOLUOKITTELUA KOSKEVAT SÄÄNNÖKSET Koko määritetään tuotteen varren leventymän yläpuolelta varren poikki mitatun halkaisijan mukaan. Varhaispurjojen halkaisijan on oltava vähintään 8 millimetriä ja muiden purjojen vähintään 10 millimetriä. I luokassa saman nipun tai pakkauksen paksuimman varren halkaisija ei saa olla paksumpi kuin kaksi kertaa ohuimman varren halkaisija. IV SALLITTUJA POIKKEAMIA KOSKEVAT SÄÄNNÖKSET Jokaisessa pakkauksessa tai jokaisessa pakkaamattomassa nipussa sallitaan laatu- ja kokopoikkeamien rajoissa tuotteita, jotka eivät täytä kyseisen luokan vaatimuksia. A Sallitut laatupoikkeamat i) I luokka Varhaispurjoissa hyväksytään 10 prosenttia lukumäärästä tai painosta purjoja, joiden verhotun osan sisällä on pehmeä kukkavarsi, sekä 10 prosenttia lukumäärästä tai painosta purjoja, jotka jostakin muusta syystä eivät vastaa tämän luokan vaatimuksia mutta jotka ovat II luokan vaatimusten mukaisia tai jotka poikkeuksellisesti hyväksytään tämän luokan sallittujen poikkeamien rajoissa. Muissa purjoissa hyväksytään 10 prosenttia lukumäärästä tai painosta purjoja, jotka eivät vastaa tämän luokan vaatimuksia mutta jotka ovat II luokan vaatimusten mukaisia tai jotka poikkeuksellisesti hyväksytään tämän luokan sallittujen poikkeamien rajoissa. ii) II luokka Lukumäärästä tai painosta voi olla 10 prosenttia purjoja, jotka eivät vastaa tämän luokan vaatimuksia eivätkä vähimmäisvaatimuksia, lukuun ottamatta tuotteita, joissa on mätää, selviä vaurioita tai jotka ovat muuten pilaantuneet kulutukseen kelpaamattomiksi. B Sallitut kokopoikkeamat Kaikissa laatuluokissa 10 prosenttia määrästä tai painosta purjoja, jotka eivät vastaa määrättyä vähimmäishalkaisijaa tai I luokkaan luokiteltujen purjojen osalta tasalaatuisuutta. V KAUPPAKUNNOSTUSTA KOSKEVAT SÄÄNNÖKSET A Tasalaatuisuus Kunkin pakkauksen sisällön tai kunkin samassa pakkauksessa olevan nipun on oltava tasalaatuinen, ja kukin pakkaus tai nippu saa sisältää ainoastaan samaa alkuperää, lajiketta tai kauppatyyppiä, laatua ja kokoa (jos viimeksi mainitun tekijän osalta vaaditaan tasalaatuisuutta) olevia sekä kypsyysasteeltaan ja väriltään jokseenkin samanlaisia purjoja. Pakkauksesta tai erästä näkyvän sisällön osan on edustettava koko sisältöä. B Pakkaaminen Purjot on pakattava siten, että ne tulevat suojatuiksi sopivalla tavalla. Pakkauksen sisällä käytettävien materiaalien on oltava uusia, puhtaita ja sellaisia, ettei niistä aiheudu tuotteille ulkoisia eikä sisäisiä vahinkoja. Kaupallisilla merkinnöillä varustettujen materiaalien, erityisesti paperien ja etikettien, käyttö on sallittua edellyttäen, että painatus ja kiinnitys tehdään myrkyttömällä painovärillä ja liimalla. Pakkauksissa tai nipuissa, jos on kyse pakkaamattomasta tavarasta, ei saa olla mitään vieraita esineitä. C Ulkoasu Purjot voidaan tarjota myytäviksi: - järjestettyinä säännöllisesti pakkaukseen, - nipuissa mahdollisesti pakkaukseen järjestettyinä. Samassa pakkauksessa olevien nippujen on oltava lähes yhdenmukaisia. VI MERKITSEMISTÄ KOSKEVAT SÄÄNNÖKSET Kunkin pakkauksen samalla sivulla tai kussakin ilman pakkausta olevassa nipussa on oltava selvin, pysyvin ja ulospäin näkyvin kirjaimin seuraavat merkinnät: A Tunnistusmerkinnät Pakkaaja ja/tai lähettäjä: nimi ja osoite tai virallisesti annettu tai hyväksytty tunnus. Jos käytetään koodia (tunnusta), merkintä "pakkaaja" ja/tai "lähettäjä" (tai vastaava lyhenne) on kuitenkin merkittävä kyseisen koodin (tunnuksen) läheisyyteen. B Tuote - "Purjoja", jos sisältö ei ole näkyvissä. - "Varhaispurjoja", tarvittaessa. C Tuotteen alkuperä - Alkuperämaa ja tarvittaessa tuotantoalue tai sen kansallinen, alueellinen tai paikallinen nimi. D Kaupalliset tiedot - luokka, - nippujen määrä (jos purjot ovat nippuina pakkauksessa). E Virallinen tarkastusmerkintä (vapaaehtoinen) Irtotavarana lähetettyjen, suoraan kuljetusvälineeseen lastattujen purjojen osalta VI kohdassa tarkoitettujen merkintöjen on oltava tavaran mukana seuraavassa asiakirjassa tai lomakkeessa, joka on kiinnitettävä näkyvästi kuljetusvälineen sisäpuolelle. (1) Suoraan kylvetyt koulimattomat purjot, joiden korjuuaika on lopputalvesta alkukesään.